29. ΒΑΣΙΛΙΚΟΝ ΔΙΑΤΑΓΜΑ της 11/23 Δεκ. 1957 Περί αντικαταστάσεως του από 6 Απρ. 1951 Β.Δ/τος «περί απαγορεύσεως της εξαγωγής κληματίδων κλπ. αμπέλου εκ Κρήτης». Έχοντες υπ’ όψιν 1) το άρθρ. 4 παρ. 1 και 3 του Ν. 2147/52 «περί προλήψεως και καταστολής των ασθενειών και εχθρών των φυτών και περί οργανώσεως της Φυτοπαθολογικής Υπηρεσίας», 2) την υπ’ αριθ. 19/14.3.1957 γνωμοδότησιν του παρά τω Υπουργείω Γεωργίας Φυτοπαθολογικού Συμβουλίου και 3)την υπ’ αριθ. 571/57 γνωμοδότησιν του Συμβουλίου Επικρατείας, προτάσει του επί της Γεωργίας Υπουργού, αποφασίζομεν και διατάσσομεν: Άρθρον μόνον.-Το από 6 Απρ. 1951 Β.Δ/μα «περί απαγορεύσεως της εξαγωγής κληματίδων κλπ. αμπέλου εκ Κρήτης» αντικαθίσταται ως κάτωθι: Απαγορεύεται η εξαγωγή εκ της νήσου Κρήτης κλημάτων αμπέλου, ριζών και πρέμνων εν χλωρά ή ξηρά καταστάσει επί σκοπώ παρεμποδίσεως της μεταδόσεως και αλλαχού της εις τους αμπελώνας της Κρήτης εμφανισθείσης επικινδύνου νόσου υπό την ονομασίαν «Τσιλίκ Μαράζ». Προκειμένου εν τούτοις, περί απλών ή απλών ερρίζων αμερικανικών μοσχευμάτων των φυτωρίων αμερικανικών αμπέλων Κρήτης, επιτρέπεται η εξαγωγή αδιακρίτως προς απάσας τας περιφερείας της χώρας, υπό την προϋπόθεσιν ελέγχου φυτωρίων δις του έτους, υπό των αρμοδίων φυλλοξηρικών ελεγκτών ή άλλων εντεταλμένων οργάνων, προς διαπίστωσιν της μη προσβολής τούτων υπό του «Τσιλίκ Μαράζ» και της τηρήσεως των απαγορευτικών διατάξεων του από 29.12.54 Β.Δ/τος «περί απαγορεύσεως εισαγωγής και διακινήσεως ειδών δυναμένων να μεταδώσουν την φυλλοξήραν», ως προς τους όρους τους αφορώντας την διακίνησιν των μοσχευμάτων εν τη χώρα. Εκάστη αποστολή των ως άνω μοσχευμάτων δέον να συνοδεύηται υπό πιστοποιητικού της αρμοδίας Διευθύνσεως Γεωργίας εις ο να εμφαίνηται ότι, το φυτώριον εξ ου προέρχονται τα μοσχεύματα υπεβλήθη εις πρόσφατον έλεγχον και ότι ευρέθη απηλλαγμένον της ως άνω νόσου. Εις τον Ημέτερον επί της Γεωργίας Υπουργόν ανατίθεμεν την δημοσίευσιν και εκτέλεσιν του παρόντος. Η ισχύς τούτου άρχεται από της δημοσιεύσεώς του εις την Εφημερίδα της Κυβερνήσεως. 